চার বছরের অপেক্ষা। চারটে বছর যেন চল্লিশ বছরের সমান। চোখের সামনে ভাইয়ের মৃত্যু, ভুলতে পারেনি দিদি। সন্তান হারানোর শোক পাগল করে তুলেছে বাবা-মাকে। দাঁতে দাঁত চেপে তবু একমাত্র কাজ ছিল, অপেক্ষা। শেষপর্যন্ত এল সেই দিন। বারাসতে রাজীব দাস হত্যাকাণ্ডে সাজা ঘোষণা হল আজ। ফাঁসি নয়। তিন দোষীর যাবজ্জীবন শাস্তি হয়েছে। সম্পূর্ণ হল বৃত্ত। চার বছর আগে এক ভ্যালেন্টাইনস ডে-র রাতে যে নারকীয় ঘটনা ঘটেছিল, তার বিচার হল আরেক ভ্যালেন্টাইনস ডে-র একদিন আগে। রাজীব দাস হত্যাকাণ্ডে দোষীদের সাজা ঘোষণা হল। রাজীবের মৃত্যু ও দোষীদের সাজা। দুইয়ের মাঝে পেরিয়ে গেছে চারটে বছর। দোষী মিঠুন, মনোজিত, বিশ্বনাথের ফাঁসি চেয়েছিল রাজীবের পরিবার। প্রতি দিন, প্রতি মুহুর্ত কেটেছে অপেক্ষায়। রাজীব যেখানে খুন হয়, সেই কাছারিপট্টির কাছেই জেলার আমলা, পুলিস কর্তাদের ঠিকানা। ভাইকে বাঁচাতে সে রাতে দরজায় দরজায় ছুটে যান দিদি রিঙ্কু। কিন্তু এগিয়ে আসেনি কেউ। চোখের সামনে মৃত্যুর কোলে ঢলে পড়তে দেখেছিলেন ভাইকে.... তাঁর চোখের জল আজও শুকিয়ে যায়নি। ছেলেকে নিয়ে অনেক স্বপ্ন ছিল বাবা-মায়ের। স্বপ্নভঙ্গের যন্ত্রণা তাঁরা ভুলবেন না কোনও দিনই।      দোষীদের শাস্তি ক্ষতে প্রলেপ দিল। বিচার হল। কিন্তু আরও আগে, আরেকটু তাড়াতাড়ি কি হওয়া যেত না! এ প্রশ্ন শুধু রাজীবের পরিবারের নয়। এ প্রশ্ন এমন অনেকেরই, যারা আজও বিচারের অপেক্ষায়।